2020. gada 31. martā Noteikumi Nr. 179

Rīgā (prot. Nr. 20 45. §)

**Noteikumi par dīkstāves pabalstu pašnodarbinātām personām, kuras skārusi Covid-19 izplatība**

Izdoti saskaņā ar likuma

"Par valsts apdraudējuma un tā seku novēršanas un

pārvarēšanas pasākumiem sakarā ar Covid-19 izplatību"

2. pantu un 14. panta otro daļu

1. Noteikumi nosaka kārtību, kādā pašnodarbinātā persona, kuru skārusi Covid-19 izraisītā krīze (turpmāk – krīze), piesakās dīkstāves pabalstam, un kārtību, kādā aprēķina un saņem dīkstāves pabalstu.

2. Par dīkstāves pabalstu šo noteikumu izpratnē ir uzskatāms pabalsts likuma "Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību" 14. panta pirmās daļas izpratnē, un to neapliek ar iedzīvotāju ienākuma nodokli un valsts sociālās apdrošināšanas obligātajām iemaksām.

3. Dīkstāves pabalstu dīkstāves periodā izmaksā pašnodarbinātai personai, kuras saimniecisko darbību ir skārusi krīze. Dīkstāves periods ir terminēts laikposms no 2020. gada 14. marta līdz 14. maijam, bet ne ilgāk, kā ir spēkā Ministru kabineta lēmums par ārkārtējo situāciju.

4. Par krīzes skartām pašnodarbinātām personām ir uzskatāmas fiziskas personas, kas reģistrējušās Valsts ieņēmumu dienestā kā saimnieciskās darbības veicēji, ir veikušas valsts sociālās apdrošināšanas obligātās iemaksas kā pašnodarbinātās personas vai autoratlīdzības saņēmēji vai ir mikrouzņēmumu nodokļa maksātāji un kuras dīkstāves periodā nav guvušas ienākumus no saimnieciskās darbības.

5. Lai pieteiktos dīkstāves pabalstam, pašnodarbinātā persona Valsts ieņēmumu dienestā līdz 2020. gada 25. aprīlim iesniedz dīkstāves pabalsta iesniegumu (turpmāk – iesniegums) par laikposmu no 2020. gada 14. marta līdz 31. martam un turpmāk – līdz nākamā mēneša divdesmit piektajam datumam.

6. Pašnodarbinātā persona, izmantojot Valsts ieņēmumu dienesta elektroniskās deklarēšanas sistēmu, iesniedz iesniegumu, norādot šādu informāciju:

6.1. vārdu, uzvārdu, nodokļu maksātāja reģistrācijas kodu un kontu, kas atvērts kredītiestādē vai pie maksājumu pakalpojuma sniedzēja Latvijā;

6.2. dīkstāves periodu;

6.3. dīkstāves iestāšanās pamatojumu krīzes radīto apstākļu dēļ;

6.4. apliecinājumu, ka norādītajā periodā pašnodarbinātā persona nav guvusi ienākumus no saimnieciskās darbības;

6.5. apliecinājumu, ka pašnodarbinātā persona nav darba nespējas periodā.

7. Dīkstāves pabalstu nosaka, ņemot vērā Valsts ieņēmumu dienesta rīcībā esošo informāciju (pašnodarbinātās personas Valsts ieņēmumu dienestā deklarētos datus):

7.1. mikrouzņēmumu nodokļa maksātājiem – 50 procentu apmērā no mikrouzņēmumu nodokļa maksātāja mēneša vidējiem ieņēmumiem no saimnieciskās darbības par pēdējiem diviem noslēgtajiem ceturkšņiem, bet ne vairāk kā 700 *euro* par kalendāra mēnesi;

7.2. pašnodarbinātai personai vispārējā nodokļu režīmā – 75 procentu apmērā no valsts sociālās apdrošināšanas obligāto iemaksu objekta apmēra pēdējos divos noslēgtajos ceturkšņos, no kura atskaitītas aprēķinātās valsts sociālās apdrošināšanas obligātās iemaksas par minēto periodu, bet ne vairāk kā 700 *euro* mēnesī.

8. Dīkstāves pabalstu piešķir un izmaksā atbilstoši pašnodarbinātās personas iesniegumā norādītajam dīkstāves periodam.

9. Valsts ieņēmumu dienests pieprasīto dīkstāves pabalstu par vienu kalendāra mēnesi izmaksā piecu darbdienu laikā pēc iesnieguma saņemšanas, pārskaitot pabalstu uz iesniegumā norādīto pašnodarbinātās personas kontu, kas atvērts kredītiestādē vai pie maksājumu pakalpojuma sniedzēja Latvijā, un elektroniskās deklarēšanas sistēmā informē par to iesnieguma iesniedzēju.

10. Valsts ieņēmumu dienests dīkstāves pabalstu nepiešķir:

10.1. ja pašnodarbinātā persona nav iesniegusi Valsts ieņēmumu dienestā visas nodokļu deklarācijas par pēdējo 12 mēnešu periodu pirms ārkārtējās situācijas;

10.2. ja pašnodarbinātajai personai iesnieguma iesniegšanas brīdī nodokļu parāds ir lielāks par 1 000 *euro* un nav piešķirti samaksas termiņa pagarinājumi vai nav noslēgta vienošanās par labprātīgu nodokļu samaksu, vai nav noslēgts vienošanās līgums;

10.3. ja pašnodarbinātajai personai lēmuma pieņemšanas dienā ir aktuāls maksātnespējas process;

10.4. ja pašnodarbinātā persona 2019. gada pēdējo divu ceturkšņu periodā valsts sociālās apdrošināšanas obligātās iemaksas deklarējusi mazāk nekā vidēji 20 *euro* apmērā mēnesī;

10.5. ja pašnodarbinātās personas ienākumi no nodarbinātības vispārējā nodokļu režīmā iepriekšējo sešu mēnešu periodā pirms ārkārtējās situācijas izsludināšanas vidēji mēnesī ir bijuši lielāki nekā 2020. gadā valstī noteiktā minimālā mēneša darba alga;

10.6. ja pašnodarbinātā persona nav iesniegusi Valsts ieņēmumu dienestā pamatojumu atbilstoši šo noteikumu 6.3. apakšpunktam vai Valsts ieņēmumu dienests, izvērtējot pašnodarbinātās personas iesniegumu, konstatē, ka pašnodarbinātās personas dīkstāves iestāšanās nav saistīta ar krīzes ietekmē radītajiem apstākļiem;

10.7. ja pašnodarbinātā persona saimniecisko darbību ir reģistrējusi pēc 2020. gada 1. marta;

10.8. par tām kalendāra dienām, par kurām piešķirts slimības pabalsts;

10.9. pašnodarbinātām personām, kuras vienlaikus ir nodarbinātas valsts vai pašvaldības institūcijā vai kapitālsabiedrībā;

10.10. pašnodarbinātām personām, kuras vienlaikus ir nodarbinātas pie cita darba devēja, kas neatrodas dīkstāvē;

10.11. pašnodarbinātām personām, kuras saņēmušas dīkstāves pabalstu pie krīzes skarta darba devēja;

10.12. pašnodarbinātām personām, kuras saņem vecuma vai izdienas pensiju;

10.13. pašnodarbinātām personām, kuras saņem atbalstu Valsts kultūrkapitāla fonda radošo personu atbalsta, mūža stipendiju vai radošās jaunrades programmu ietvaros;

10.14. pašnodarbinātām personām, kuras ir darba devēji Darba likuma izpratnē;

10.15. pašnodarbinātām personām, kuras ir patentmaksas maksātāji;

10.16. ja pašnodarbinātai personai iepriekšējo triju gadu laikā un iesnieguma izvērtēšanas brīdī nodokļu revīzijas (audita) vai datu atbilstības rezultātā ir noteiktas valsts budžetā papildus iemaksājamās summas vai samazināts nepamatoti palielinātā no valsts budžeta atmaksājamā nodokļa apmērs, tai skaitā nokavējuma naudas un soda naudas, kuru kopējā summa pārsniedz trīs procentus no pašnodarbinātās personas attiecīgā gada Valsts ieņēmumu dienesta administrētajiem nodokļu ieņēmumiem (no pašnodarbinātās personas veiktajām iemaksām atņemot nodokļu administrācijas atmaksātās pārmaksas), bet izvērtēšanas brīdī – trīs procentus no pašnodarbinātās personas iepriekšējā gada Valsts ieņēmumu dienesta administrētajiem nodokļu ieņēmumiem (no pašnodarbinātās personas veiktajām iemaksām atņemot nodokļu administrācijas atmaksātās pārmaksas);

10.17. ja pašnodarbinātā persona iesnieguma izvērtēšanas brīdī ir sodīta par pārkāpumu, kas attiecas uz nodokļu saistībām, pārkāpumiem muitas jomā, vai par darba tiesiskās attiecības regulējošo normatīvo aktu pārkāpumu, izņemot gadījumu, ja par atsevišķu pārkāpumu ir piemērots brīdinājums vai naudas sods, kas nepārsniedz 151 *euro*, un gada laikā sodu kopsumma nepārsniedz 500 *euro*.

11. Ja pašnodarbinātā persona pēc dīkstāves pabalsta piešķiršanas iesniedz Valsts ieņēmumu dienestā precizētus datus par pašnodarbinātās personas ienākumiem laikposmā, kas tiek izmantots dīkstāves pabalsta aprēķināšanai, izmaksāto pabalsta apmēru nepārrēķina.

12. Ja dīkstāves pabalsts pieprasīts vai saņemts nepamatoti vai pašnodarbinātā persona dīkstāves pabalsta izmaksas laikā pārtrauc dīkstāvi un gūst ienākumus no saimnieciskās darbības, pašnodarbinātā persona labprātīgi atmaksā piešķirto dīkstāves pabalstu vai Valsts ieņēmumu dienests to piedzen, piemērojot likuma "Par nodokļiem un nodevām" noteikumus.

13. Laikposmā, kad pašnodarbinātai personai piešķirts dīkstāves pabalsts, slimības pabalstu neapmaksā un neizmaksā pašvaldības pabalstu krīzes situācijā.

14. Valsts ieņēmumu dienests informē Valsts sociālās apdrošināšanas aģentūru un sociālos dienestus par pašnodarbinātām personām, kurām piešķirts dīkstāves pabalsts.

15. Lai sabiedrību informētu par publisko līdzekļu izlietojumu, Valsts ieņēmumu dienests savā tīmekļvietnē publicē to saimnieciskās darbības veicēju sarakstu, kas saņēmuši dīkstāves pabalstu.

Ministru prezidents A. K. Kariņš

Kultūras ministrs N. Puntulis